Tom Behnke (FRI), 2000-03-03:
Under de sidste par punkter på dagsordenen var der flere og også ministeren, som efterlyste penge på uddannelsesområdet,
for der mangler i høj grad penge til en række tiltag på uddannelsesområdet.
Når der så er nogle, der kommer med et forslag til, hvordan man kunne finde nogle penge, så er det heller ikke godt.
Så vil man heller ikke være med til det.
Det kan undre noget, for det ville jo være konsekvensen af beslutningsforslaget her eller af det beslutningsforslag, vi behandlede i sidste måned, og som vi i Frihed 2000 støtter endnu mere, nemlig at man helt ophører med modersmålsundervisning, hvilket betyder, at der bliver frigjort en række midler, som så kan bruges til at styrke f.eks. danskundervisningen, men også til at styrke andre områder inden for uddannelsessektoren.
Vi har i Frihed 2000 den opfattelse, at udlændinge her i Danmark skal have lov til at lære alt det modersmål, de vil.
Det er ikke noget, som danskere skal finansiere.
Og hvis det er sådan, at de kommer til Danmark fra et fremmed land og ønsker at fastholde deres modersmål og kultur, jamen så står det dem frit for.
Hvis man ønsker at fastholde sit modersmål, så er det for egen regning, og det har vi selvfølgelig ikke noget som helst imod.
Lad mig også understrege, at vi jo godt kan støtte beslutningsforslaget her, ikke fordi det opfylder vores ønske, men fordi det er et skridt i retning mod vores ønske.
Vores ønske er, at modersmålsundervisningen helt ophæves, og at der ikke bruges skatteyderfinansierede midler på modersmålsundervisningen overhovedet.
Og så er det også vigtigt for mig at understrege, at ministeriet jo netop har oversendt et bilag til Uddannelsesudvalget, hvori man understreger, at de undersøgelser, der foreligger, og som ministeriet har kendskab til, alle som én godtgør, at det, at det skulle være en forudsætning for at lære et andet sprog, at man kan sit modersmål, kun gør sig gældende, når vi taler om voksne personer; det gør sig ikke gældende, når vi taler om børn.
Og jeg er helt sikker på, at med den politik, regeringen har, ville man selvfølgelig have oversendt dokumentation til udvalget, hvis man havde mulighed for at gøre det, men det har man ikke. Der findes ingen dokumentation, der godtgør, at børn skal kunne deres eget modersmål for at kunne lære dansk, og selvfølgelig gør der ikke det.
Hvis man er født og opvokset i Danmark med udenlandske forældre, hvorfor skulle man så have mere behov for at kunne et andet sprog, inden man skal kunne dansk, end hvis man er født og opvokset i Danmark med danske forældre?
Det er der selvfølgelig ikke noget sagligt belæg for overhovedet, og derfor er det rent vrøvl, når den ene ordfører efter den anden påstår fra Folketingets talerstol, at forudsætningen for at lære dansk er, at man kan sit eget modersmål.
Det er og bliver noget vrøvl.
Lad mig så sige med hensyn til beslutningsforslagets punkt 3 om, at kommunerne skal tilskyndes til at få børn af fremmedsprogede til at gå i børnehave fra deres tredje leveår: Hvis det er sådan, at forslagsstillerne skelner skarpt mellem flygtninge og indvandrere, og at forslaget her kun omfatter indvandrere, så er vi enige, men det er ikke vores opfattelse, at flygtninge skal integreres.
Flygtninge er her midlertidigt, til de kan vende hjem igen.
Hele formålet med at være her er, at man er her midlertidigt, og så skal de selvfølgelig ikke integreres i det danske samfund.
Så hvis der skelnes i punkt 3, så støtter vi også punkt 3, og så kan vi stemme for det samlede forslag som et skridt i den rigtige retning.